ΑΠΟΦΑΣΗ ΤΗΣ ΕΠΙΤΡΟΠΗΣ της 30ής Σεπτεμβρίου 1993 περί καθορισμού μέτρων επιλέξιμων για κοινοτική χρηματοδότηση στο πλαίσιο των προγραμμάτων καταπολέμησης των οργανισμών που είναι επιβλαβείς για τα φυτά και τα φυτικά προϊόντα στα υπερπόντια γαλλικά διαμερίσματα και στις νήσους Αζόρες και Μαδέρα (Τα κείμενα στη γαλλική και πορτογαλική γλώσσα είναι τα μόνα αυθεντικά)

(93/522/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3763/91 του Συμβουλίου της 16ης Δεκεμβρίου 1991 για ειδικά μέτρα που αφορούν ορισμένα γεωργικά προϊόντα στα γαλλικά υπερπόντια διαμερίσματα (1), όπως τροποποιήθηκε από τον κανονισμό (ΕΟΚ) αριθ. 3714/92 της Επιτροπής (2), και ιδίως το άρθρο 11 παράγραφος 3, τελευταία πρόταση του πρώτου εδαφίου,

τον κανονισμό (ΕΟΚ) αριθ. 1600/92 του Συμβουλίου της 15ης Ιουνίου 1992 για ειδικά μέτρα υπέρ των Αζορών και της Μαδέρας όσον αφορά ορισμένα γεωργικά προϊόντα (3), όπως τροποποιήθηκε τελευταία από τον κανονισμό (ΕΟΚ) αριθ. 3714/92, και ιδίως το άρθρο 33 παράγραφος 3 τελευταία πρόταση,

Εκτιμώντας:

ότι με την οδηγία 77/93/ΕΟΚ του Συμβουλίου (4), όπως τροποποιήθηκε τελευταία από την οδηγία 93/19/ΕΟΚ (5), θεσπίζονται μέτρα προστασίας "κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας"-

ότι η φυτοϋγειονομική κατάσταση των γεωργικών προϊόντων στα υπερπόντια γαλλικά διαμερίσματα και στις νήσους Αζόρες και Μαδέρα παρουσιάζει ιδιαίτερα προβλήματα συνδεόμενα με τις κλιματολογικές συνθήκες, καθώς και με την ανεπάρκεια των μέχρι σήμερα χρησιμοποιούμενων μέσων καταπολέμησης- ότι ενδιαφέρει να διευκολυνθεί η εφαρμογή προγραμμάτων καταπολέμησης των οργανισμών που είναι επιβλαβείς για τα φυτά και τα φυτικά προϊόντα στα εξαιρετικά απομακρυσμένα εδάφη της Κοινότητας- ότι πρέπει να καθορισθεί επακριβώς η συμμετοχή της Κοινότητας, σε χρηματοδοτικό κυρίως επίπεδο, για την υλοποίηση τέτοιων προγραμμάτων-

ότι η χρηματοδοτική συμμετοχή της Κοινότητας αφορά ορισμένα μόνο μέτρα επιλέξιμα μεταξύ των μέτρων που εφαρμόζονται από τα ενδιαφερόμενα κράτη μέλη-

ότι οι διατάξεις της παρούσας απόφασης είναι σύμφωνες προς τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα μέτρα που αφορούν τα προγράμματα καταπολέμησης των οργανισμών που είναι επιβλαβείς για τα φυτά και τα φυτικά προϊόντα, και που είναι επιλέξιμα για χρηματοδότηση εκ μέρους της Κοινότητας σύμφωνα με το άρθρο 11 παράγραφος 3 τελευταία πρόταση του πρώτου εδαφίου του κανονισμού (ΕΟΚ) αριθ. 3763/91 για τα υπερπόντια γαλλικά διαμερίσματα και σύμφωνα με το άρθρο 33 παράγραφος 3 δεύτερη πρόταση του κανονισμού (ΕΟΚ) αριθ. 1600/92 για τις Αζόρες και τη Μαδέρα, καθορίζονται στο παράρτημα της παρούσας απόφασης.

Άρθρο 2

Τα μέτρα τα επιλέξιμα για κοινοτική χρηματοδότηση εφαρμόζονται για το σύνολο ή μέρος των προγραμμάτων καταπολέμησης των επιβλαβών οργανισμών, όπως αυτοί ορίζονται στο άρθρο 2 παράγραφος 1 στοιχείο ε) της οδηγίας 77/93/ΕΟΚ.

Άρθρο 3

Η συμμετοχή της Κοινότητας στη χρηματοδότηση των προγραμμάτων καταπολέμησης των επιβλαβών οργανισμών για τα φυτά και τα φυτικά προϊόντα αποφασίζεται σε ετήσια βάση και αφορά μόνο μέτρα για τα οποία έχουν ήδη γίνει ή πρόκειται να γίνουν δαπάνες κατά το εξάμηνο που προηγείται της κοινοποίησης των αποφάσεων της Επιτροπής των σχετικών με την ετήσια συμμετοχή της Κοινότητας στη χρηματοδότηση προγραμμάτων καταπολέμησης των επιβλαβών οργανισμών στα υπερπόντια γαλλικά διαμερίσματα και στις νήσους Αζόρες και Μαδέρα, και κατά το χρονικό διάστημα από της κοινοποιήσεως των εν λόγω αποφάσεων έως τις 31 Δεκεμβρίου του ιδίου έτους.

Άρθρο 4

Οι διατάξεις της παρούσας απόφασης ενδέχεται να επανεξετασθούν βάσει των ετήσιων εκθέσεων που συντάσσονται από τη Γαλλία και την Πορτογαλία και διαβιβάζονται στην Επιτροπή σχετικά με την εφαρμογή των εν λόγω ειδικών προγραμμάτων στα υπερπόντια διαμερίσματα αφενός και στις νήσους Αζόρες και Μαδέρα αφετέρου.

Άρθρο 5

Η παρούσα απόφαση απευθύνεται στη Γαλλική Δημοκρατία και στην Πορτογαλική Δημοκρατία.

Βρυξέλλες, 30 Σεπτεμβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 356 της 24. 12. 1991, σ. 1.

(2) ΕΕ αριθ. L 378 της 23. 12. 1992, σ. 23.

(3) ΕΕ αριθ. L 173 της 27. 6. 1992, σ. 1.

(4) ΕΕ αριθ. L 26 της 31. 1. 1977, σ. 20.

(5) ΕΕ αριθ. L 96 της 22. 4. 1993, σ. 33.

ΠΑΡΑΡΤΗΜΑ

ΜΕΤΡΑ ΕΠΙΛΕΞΙΜΑ ΓΙΑ ΚΟΙΝΟΤΙΚΗ ΧΡΗΜΑΤΟΔΟΤΗΣΗ ΣΤΟ ΠΛΑΙΣΙΟ ΤΩΝ ΠΡΟΓΡΑΜΜΑΤΩΝ ΚΑΤΑΠΟΛΕΜΗΣΗΣ ΤΩΝ ΟΡΓΑΝΙΣΜΩΝ ΤΩΝ ΕΠΙΒΛΑΒΩΝ ΓΙΑ ΤΑ ΦΥΤΑ ΚΑΙ ΤΑ ΦΥΤΙΚΑ ΠΡΟΪΟΝΤΑ ΣΤΑ ΥΠΕΡΠΟΝΤΙΑ ΓΑΛΛΙΚΑ ΔΙΑΜΕΡΙΣΜΑΤΑ ΚΑΙ ΣΤΙΣ ΝΗΣΟΥΣ ΑΖΟΡΕΣ ΚΑΙ ΜΑΔΕΡΑ Ι. Μέτρα που αφορούν την εξέταση της επιτόπιας υγειονομικής κατάστασης:

- Επίσημες μελέτες και έρευνες για πληρέστερη εξέταση της κατάστασης σχετικά με τους επιβλαβείς οργανισμούς:

- χαρτογράφηση των επιβλαβών οργανισμών,

- αποτίμηση των οικονομικών επιπτώσεων των επιβλαβών οργανισμών,

- αποτίμηση του κινδύνου εξέλιξης των επιβλαβών οργανισμών.

- Μελέτες και έρευνες για την επιτήρηση των προστατευόμενων ζωνών κατά της εισαγωγής επιβλαβών οργανισμών.

ΙΙ. Προληπτικά μέτρα κατά των οργανισμών των επιβλαβών για τα φυτά και τα φυτικά προϊόντα:

- Προληπτικά μέτρα λαμβανόμενα επί των φυτών, των φυτικών προϊόντων και αντικειμένων για τα οποία υπάρχουν υπόνοιες ότι έχουν μολυνθεί.

- Επιθεωρήσεις με σκοπό τη συμμόρφωση των φυτών και των φυτικών προϊόντων προς τις φυτοϋγειονομικές απαιτήσεις.

- Εγκατάσταση επίσημων δικτύων φυτοϋγειονομικής επιτήρησης και προειδοποίησης κατά της μόλυνσης των καλλιεργειών από επιβλαβείς οργανισμούς.

- Επίσημα πειράματα στο εργαστήριο ή επιτόπου για την αναζήτηση τρόπων αποτροπής ή περιορισμού των ζημιών που προξενούνται από τους επιβλαβείς οργανισμούς:

- αναζήτηση ανθεκτικών ποικιλιών,

- αναζήτηση χημικών και βιολογικών μεθόδων καταπολέμησης ή μεθόδων προφύλαξης,

- μελέτη της βιολογίας των επιβλαβών οργανισμών.

- Ανάπτυξη μεθόδων διάγνωσης επιβλαβών οργανισμών.

ΙΙΙ. Θεραπευτικά μέτρα κατά των οργανισμών των επιβλαβών για τα φυτά και τα φυτικά προϊόντα:

- Εφαρμογή επίσημων προγραμμάτων μαζικής καταπολέμησης των προσβολών των καλλιεργειών, της φυσικής χλωρίδας και των δασών από επιβλαβείς οργανισμούς, τα οποία καλύπτουν την αγορά εξοπλισμού και τις δαπάνες λειτουργίας.

- Θεραπευτικά μέτρα λαμβανόμενα επί των φυτών και των φυτικών προϊόντων:

- καταστροφή,

- υποκαπνισμός,

- εργαστηριακές αναλύσεις.

IV. Μέτρα τεχνικής υποστήριξης των πραγραμμάτων καταπολέμησης των οργανισμών των επιβλαβών για τα φυτά και τα φυτικά προϊόντα:

- Εξοπλισμός και λειτουργία των εργαστηρίων τα οποία διαγιγνώσκουν ή εντοπίζουν επιβλαβείς οργανισμούς για λογαριασμό των επίσημων υπηρεσιών των εν λόγω εξαιρετικά απομακρυσμένων εδαφών.

- Συμμετοχή στην εγκατάσταση και λειτουργία μονάδων παραγωγής προοριζόμενων για βιολογική καταπολέμηση.

- Συμμετοχή στην εγκατάσταση και λειτουργία εξοπλισμού προοριζόμενου για υποκαπνισμό και γαι αποθήκευση φυτών και φυτικών προϊόντων που υποβάλλονται σε φυτοϋγειονομικούς ελέγχους.

- Πρόσληψη υπαλλήλων για την υλοποίηση των προγραμμάτων καταπολέμησης.

- Εξοπλισμός του προσωπικού που αναλαμβάνει την υλοποίηση των επίσημων προγραμμάτων καταπολέμησης, ο οποίος περιλαμβάνει κυρίως τα χερσαία μέσα μετακινήσεων για μετάβαση στους τόπους εφαρμογής των προγραμμάτων καταπολέμησης.

- Τεχνική κατάρτιση του προσωπικού που αναλαμβάνει την υλοποίηση των προγραμμάτων καταπολέμησης.

- Εφαρμογή επίσημων προγραμμάτων ενημέρωσης των γεωργών από τις συλλογικές και ατομικές μεθόδους καταπολέμησης των επιβλαβών οργανισμών:

- εγκατάσταση και ανάπτυξη δικτύων φυτοϋγειονομικής ενημέρωσης (με κάθε είδους υποστήριξη),

- διοργάνωση επιμορφωτικών κύκλων κατάρτισης των γεωργών.

- Διοργάνωση επίσημων συνεδριάσεων για την ενημέρωση των παραγωγών, των γεωργών και των φορέων τους οποίου αφορά η υλοποίηση των εν λόγω προγραμμάτων καταπολέμησης.